اوکراینا پرزیدنتی ولودیمیر زلنسکی یایینلادیغی ویدئو مئساژدا، روسیا اوردوسونون دونباس‌دا سالدیرییا باشلادیغینی و نه قدر روسیا عسگرینین گؤندریلمه‌سیندن آسیلی اولمایاراق، اوکراینا سلاحلی گوجلرینین بؤلگه‌نی و دؤولتی مدافعه ائدجگینی بیلدیردی.
زلنسکی،
"آرتیق روسیا قوشونلارینین اوزون مدتدیر حاضیرلاشدیقلاری دونباس اوغروندا ساواشا باشلادیقلارینی سؤیله‌یه‌بیلیرک. روسیا اوردوسونون اؤنملی بؤیومو ایندی بو سالدیرییا متمرکز اولموش دورومدا. نه قدر عسگر گؤندریلسه ده اورادا ساواشاجاییق. اؤزوموزو ساووناجاییق. بونو هر گون ائده‌جییک. بیز اوکراینایا عاید اولان هئچ بیر شئیدن ال چکمه‌یه‌جییک" دئیه دانیشدی.
اوکراینا دؤولت باشقانلیغی اوفیسی باش مشاویری اولکسی آرستوویچ ده، روسیا اوردوسو اؤلکه‌نین دوغوسونداکی یئنی سالدیریدا دؤرد بؤلگه‌نی اله گئچیرمه‌یی هدفله‌ییر.
میللی تلویزیون کانالینا وئردیگی آچیقلامادا آرستوویچ، روسیانین دونباس‌دا باشلاتدیغی یئنی سالدیریدا ۴ هدفینین اولدوغونو قید ائد‌رک، روسیانین بو هدفه چاتماق اوچون یئنی سالدیریسینین ۱۷ آوریل بازار گونو باشلادیغینی دئدی.
روسیا اوردوسونون عمومیلیکده اؤلکه‌نین دوغوسوندا مدافعه خطینی قیرماغا چالیشدیغینی ایضاح ائد‌ن آرستوویچ، روسیا اوردوسونون ایلک وظیفه‌سینین لوهانسک بؤلگه‌سینده‌کی روبژنو-پوپاسنایا-سورودونتسک مسیری و اوزرین‌ده‌کی تورپاقلاری اله گئچیرمک اولدوغونو و روسلارین بو بؤلگه‌نی اؤلکه‌نین باشقا بؤلگه‌لریندن آییرماغا جهد ائدجگینی بیلدیردی.
روسلارین ایکینجی مقصدینین خارکوو بؤلگه‌سینده‌کی ایزیوم‌دان سلاویانسک و کراماتورسک بؤلگه‌سینه قدر اولان یئره هوجوم ائتمک اولدوغونو بیلدیره‌ن آرستوویچ، روسیانین دیگر هدفلرینین زاپوروژیا و ماریوپولون قولیایپوله بؤلگه‌سی اولدوغونو بیلدیردی.
آمریکا ساوونما باخانلیغینین (پنتاگون) یوکسک سویه‌لی بیر مسئولو، روسیانین اوکراینانین دوغوسوندا‌کی تاکتیکی تابور (گردان) ساییسینی ۷۶‌یا چیخاردیغینی آچیقلادی.
روسیانین تاکتیکی تابورلاری ۸۰۰دن مینه قدر عسگردن اولوشور.
